C 476/14

Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2021/C 476/10)

Šis paziņojums ir publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

STANDARTA GROZĪJUMA APSTIPRINĀŠANAS PAZIŅOJUMS

“delle Venezie” / “Beneških okolišev”

PDO-IT-02360-AM01

Paziņojuma datums: 2021. gada 30. augusts

APSTIPRINĀTĀ GROZĪJUMA APRAKSTS UN PAMATOJUMS

1. Produkta veidi

Apraksts:

attiecībā uz turpmāk uzskaitītajiem vīniem ir pievienots apzīmējums Rosato/Rosé vai Ramato: “delle Venezie”Pinot Grigio, “delle Venezie”Pinot Grigio Frizzante un “delle Venezie”Pinot Grigio Spumante.

Pamatojums:

mērķis ir precīzāk noteikt krāsu, kas jau ir norādīta produkta specifikācijā. Ar nosaukumu “delle Venezie” apzīmētā produkta apgabalā vienmēr ir ražots sārtas vai vara krāsas Pinot Grigio vīns, un šī krāsa ir saistīta ar vīnogu šķirnes “Pinot Grigio” vīnogu mizu īpašībām.

Pievienojot etiķetē apzīmējumus Rosato, Rosé vai Ramato, var popularizēt dažādu krāsu versijas, kuras patērētāji var atpazīt pasaules tirgos. Šīs krāsu versijas ir gan vīndārzā, gan vīna pagrabā izmantoto tādu paņēmienu rezultāts, kuri vienlaikus nodrošina produkta kvalitāti.

Šis grozījums attiecas uz produkta specifikācijas 1., 6. un 9. punktu un [vienotā dokumenta] 4. punkta (Vīna(-u) apraksts), pirmo, otro un trešo daļu un 8. punktu (Saiknes vai saikņu apraksts).

2. Atsauču uz spēkā esošajiem valsts tiesību aktiem atjaunināšana

Apraksts:

produkta specifikācijas 4. punkta 6. apakšpunktā atsauce “ar Likumdošanas dekrēta Nr. 61/2010 14. panta 10. un 11. punktu” ir aizstāta ar atsauci “ar Likuma Nr. 238/2016 38. un 39. pantu”.

Pamatojums:

šis ir redakcionāls grozījums, kas izdarīts, lai specifikāciju saskaņotu ar pašlaik spēkā esošajiem valsts tiesību aktiem, proti, Likumu Nr. 238/2016, ar ko aizstāts Likumdošanas dekrēts Nr. 61/2010.

Šis grozījums attiecas uz produkta specifikācijas 4. punkta 6. apakšpunktu. Šis grozījums neietekmē vienoto dokumentu.

3. Apzīmējuma Vigna izmantošana

Apraksts:

svītrots šāds teikums:

“Tomēr var izmantot apzīmējumu Vigna, pēc kura norādīts attiecīgais vietas nosaukums.”

Pamatojums:

šīs ir redakcionālas izmaiņas, kas veiktas saistībā ar to, ka 2016. gada 12. decembra valsts Likuma Nr. 238 31. panta 10. un 13. punktā ir paredzēti sīki izstrādāti noteikumi par apzīmējuma Vigna lietošanu un atzīšanu, tāpēc produkta specifikācijā tas nav jānorāda.

Šis grozījums attiecas uz produkta specifikācijas 7. punkta 4. apakšpunktu. Šis grozījums neietekmē vienoto dokumentu.

4. Marķējums — sinonīma Rosé izmantošana

Pievienots šāds noteikums:

“Attiecībā uz Rosato vai Ramato veidu var izmantot arī apzīmējumu Rosé.”

Apraksts:

etiķetē izmantojot sinonīmu Rosé, var precīzāk norādīt Pinot Grigio, Pinot Grigio Frizzante un Pinot Grigio Spumante veida Rosato vai Ramato versiju.

Šis grozījums attiecas uz produkta specifikācijas 7. punkta 6. apakšpunktu un vienotā dokumenta 9. punktu.

5. Marķējums — pienākums norādīt vīnogu ražošanas gadu

Apraksts:

pievienots šāds noteikums:

“1. punktā minēto vīnu noformējumā un aprakstā ir jānorāda vīnogu audzēšanas gads; tas neattiecas uz dzirkstošajiem un pusdzirkstošajiem vīniem bez Millesimato (vīnogu ražas) norādes.”

Pamatojums:

šis ir redakcionāls grozījums, kas izdarīts, lai ņemtu vērā Itālijas 2016. gada 12. decembra Likuma Nr. 238 31. panta 10. punktu, kurā paredzēts, ka attiecībā uz vīniem ar cilmes vietas nosaukumu etiķetē jānorāda vīnogu audzēšanas gads, izņēmums ir desertvīni, dzirkstošie vīni, kas nav marķēti kā Millesimato, un pusdzirkstošie vīni.

Šis grozījums attiecas uz produkta specifikācijas 7. punkta 7. apakšpunktu un vienotā dokumenta 9. punktu.

6. Iepakojums

Apraksts:

punkts:

“Ar DOC“delle Venezie” apzīmētie vīni ir jānodod patēriņam stikla pudelēs, kuru tilpums nepārsniedz 6 litrus un kuras noslēgtas ar korķi vai skrūvējamu vāciņu ar garu apakšmalu. Ja tilpums ir no 2 līdz 6 litriem, vīnam var izmantot alternatīvus traukus, kuri izgatavoti no materiāla, kas nav stikls un sastāv no polietilēna vai poliestera daudzslāņu plastmasas apvalka, kurš ievietots kartona vai cita cieta materiāla kastē.”

ir grozīts un izteikts šādā redakcijā:

“Ar DOC“delle Venezie” apzīmētie vīni ir jānodod patēriņam stikla pudelēs, kuru tilpums nepārsniedz 6 litrus un kuras noslēgtas ar korķi vai skrūvējamu vāciņu ar garu apakšmalu. Ja tilpums ir līdz 6 litriem, vīnam var izmantot alternatīvus traukus, kuri izgatavoti no materiāla, kas nav stikls un sastāv no polietilēna vai poliestera daudzslāņu plastmasas apvalka, kurš ievietots kartona vai cita cieta materiāla kastē, saskaņā ar Eiropas Savienības un spēkā esošo valsts tiesību aktu noteikumiem.”

Pamatojums:

šis ir vienkāršojums attiecībā uz trauku, kas nav stikla trauki, minimālajiem tilpumiem, lai specifikācijas noteikumus saskaņotu ar attiecīgajiem valsts tiesību aktiem.

Šis grozījums attiecas uz produkta specifikācijas 8. punkta 1. apakšpunktu un vienotā dokumenta 9. punktu.

7. Atsauce uz pārbaudes struktūru

Apraksts:

pārbaudes struktūras adrese ir atjaunināta šādi:

TRIVENETA CERTIFICAZIONI Srl Palazzo Altan Via Antonio Altan 83/3 33078 San Vito al Tagliamento (PN)

Tel. +39 (0)49 9941068

info@triveneta.wine

Pamatojums:

šis ir pārbaudes struktūras adreses labojums. Grozījums ir tikai redakcionāls.

Tas attiecas uz produkta specifikācijas 10. punktu, bet vienoto dokumentu neietekmē.

VIENOTAIS DOKUMENTS

1. Produkta nosaukums

delle Venezie

Beneških okolišev

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

4. Dzirkstošais vīns

5. Kvalitatīvs dzirkstošais vīns

8. Pusdzirkstošais vīns

4. Vīna(-u) apraksts

“delle Venezie” Pinot Grigio, Pinot Grigio Rosato vai Pinot Grigio Ramato — kategorija “Vīns”

ĪSS APRAKSTS

— Krāsa: no salmu dzeltenas līdz zeltaini dzeltenai, sārta vai vara.

— Aromāts: augļains, intensīvs, šķirnei “Pinot Grigio” raksturīgs, dažkārt ar viegli aromātiskām ziedu niansēm.

— Garša: svaiga un harmoniska, no sausas līdz pussausai.

— Minimālā kopējā spirta tilpumkoncentrācija: 11,00 %.

— Minimālais bezcukuru ekstrakta saturs: 15,0 g/l.

Ja tabulā vērtības nav norādītas, attiecīgie analītiskie parametri atbilst robežvērtībām, kas noteiktas valsts un ES tiesību aktos.

VISPĀRĪGĀS ANALĪTISKĀS ĪPAŠĪBAS

Maksimālais kopējais spirta saturs (tilp. %):

—

Minimālais faktiskais spirta saturs (tilp. %):

—

Minimālais kopējais skābums:

4,5 grami uz litru (izteikts vīnskābē)

Maksimālais gaistošais skābums (miliekvivalentos uz litru):

—

Maksimālais kopējais sēra dioksīda saturs (miligramos uz litru):

—

“delle Venezie” Pinot Grigio Frizzante, Pinot Grigio Frizzante Rosato vai Pinot Grigio Frizzante Ramato

ĪSS APRAKSTS

— Krāsa: no salmu dzeltenas līdz zeltaini dzeltenai, sārta vai vara.

— Putas: smalkas un gaistošas.

— Aromāts: augļains, intensīvs, šķirnei “Pinot Grigio” raksturīgs, dažkārt ar viegli aromātiskām ziedu niansēm.

— Garša: svaiga, ar līdzsvarotu skābuma komponentu, harmoniska, no sausas līdz pussausai.

— Minimālā kopējā spirta tilpumkoncentrācija: 11,00 %.

— Minimālais bezcukuru ekstrakta saturs: 15,0 g/l.

Ja tabulā vērtības nav norādītas, attiecīgie analītiskie parametri atbilst robežvērtībām, kas noteiktas valsts un ES tiesību aktos.

VISPĀRĪGĀS ANALĪTISKĀS ĪPAŠĪBAS

Maksimālais kopējais spirta saturs (tilp. %):

—

Minimālais faktiskais spirta saturs (tilp. %):

—

Minimālais kopējais skābums:

4,5 grami uz litru (izteikts vīnskābē)

Maksimālais gaistošais skābums (miliekvivalentos uz litru):

—

Maksimālais kopējais sēra dioksīda saturs (miligramos uz litru):

—

“delle Venezie” Pinot Grigio Spumante, Pinot Grigio Spumante Rosato vai Pinot Grigio Spumante Ramato

ĪSS APRAKSTS

— Krāsa: no salmu dzeltenas līdz zeltaini dzeltenai, vara vai sārta.

— Krāsa: no salmu dzeltenas līdz zeltaini dzeltenai, sārta vai vara.

— Putas: smalkas un noturīgas.

— Aromāts: augļains, intensīvs, šķirnei “Pinot Grigio” raksturīgs, dažkārt ar viegli aromātiskām ziedu niansēm.

— Garša: svaiga, ar līdzsvarotu skābuma komponentu, harmoniska, no dosaggio zero [dabiski skābenas] līdz sausai.

— Minimālā kopējā spirta tilpumkoncentrācija: 11,00 %.

— Minimālais bezcukuru ekstrakta saturs: 14,0 g/l.

Ja tabulā vērtības nav norādītas, attiecīgie analītiskie parametri atbilst robežvērtībām, kas noteiktas valsts un ES tiesību aktos.

VISPĀRĪGĀS ANALĪTISKĀS ĪPAŠĪBAS

Maksimālais kopējais spirta saturs (tilp. %):

—

Minimālais faktiskais spirta saturs (tilp. %):

—

Minimālais kopējais skābums:

5,0 grami uz litru (izteikts vīnskābē)

Maksimālais gaistošais skābums (miliekvivalentos uz litru):

—

Maksimālais kopējais sēra dioksīda saturs (miligramos uz litru):

—

“delle Venezie” Bianco (baltvīns) — kategorija “Vīns”

ĪSS APRAKSTS

— Krāsa: no zaļi dzeltenas līdz zeltaini dzeltenai.

— Aromāts: augļu, ar niansēm, kādas piemīt augļiem ar baltu mīkstumu un gataviem augļiem atkarībā no šķirņu sastāva; intensīvs, dažkārt ar viegli aromātiskām balto ziedu niansēm.

— Garša: no sausas līdz pussausai, harmoniska, strukturēta, dažkārt ar svaigām niansēm, kas saistāmas ar skābuma komponentu.

— Minimālā kopējā spirta tilpumkoncentrācija (tilp. %): 11,00 %.

— Minimālais bezcukuru ekstrakta saturs (g/l): 14,0 g/l.

Ja tabulā vērtības nav norādītas, attiecīgie analītiskie parametri atbilst robežvērtībām, kas noteiktas valsts un ES tiesību aktos.

VISPĀRĪGĀS ANALĪTISKĀS ĪPAŠĪBAS

Maksimālais kopējais spirta saturs (tilp. %):

—

Minimālais faktiskais spirta saturs (tilp. %):

—

Minimālais kopējais skābums:

4,5 grami uz litru (izteikts vīnskābē)

Maksimālais gaistošais skābums (miliekvivalentos uz litru):

—

Maksimālais kopējais sēra dioksīda saturs (miligramos uz litru):

—

5. Vīndarības metodes

5.1. Īpašās vīndarības metodes

—

5.2. Maksimālais ražas iznākums

Bianco (kategorija “Vīns”); “Pinot Grigio” (kategorijas: “Vīns”, “Dzirkstošais vīns”, “Kvalitatīvs dzirkstošais vīns”, “Pusdzirkstošais vīns”)

18 000 kg vīnogu no hektāra

Bianco (kategorija “Vīns”); “Pinot Grigio” (kategorijas: “Vīns”, “Dzirkstošais vīns”, “Kvalitatīvs dzirkstošais vīns”, “Pusdzirkstošais vīns”)

126 hl no hektāra

6. Noteiktais ģeogrāfiskais apgabals

Ar DOC“delle Venezie” apzīmēto vīnu ražošanai izmantotās vīnogas audzē apgabalā, kas ietver Trento autonomo provinci un Friuli-Venēcijas [Friuli-Venezia] Džūlijas [Giulia] un Veneto reģionu.

7. Galvenā(-ās) vīna vīnogu šķirne(-es)

“Chardonnay B.”

“Garganega B.” — “Garganego”

“Müller Thurgau B.” — “Riesling x Sylvaner”

“Pinot Bianco B.” — “Pinot”

“Pinot Grigio” — “Pinot”

“Pinot Grigio” —“Pinot Gris”

“Tocai Friulano B.” — “Friulano”

“Tocai Friulano B.” — “Tai”

“Verduzzo Friulano B.” — “Verduzzo”

“Verduzzo Trevigiano B.” — “Verduzzo”

8. Saiknes vai saikņu apraksts

8.1. “delle Venezie” — kategorijas: “Vīns”, “Dzirkstošais vīns”, “Kvalitatīvs dzirkstošais vīns”, “Pusdzirkstošais vīns”

Saiknei relevantie dabas faktori. DOC“delle Venezie” apgabals ietver Trento autonomās provinces un Friuli-Venēcijas Džūlijas un Veneto reģiona administratīvo teritoriju. Šo teritoriju raksturo kalnu ieloks ziemeļos, kas ieskauj un norobežo ražošanas apgabalu, pasargājot to no aukstām ziemeļu un ziemeļaustrumu gaisa plūsmām, un to šķērso vairākas nozīmīgas upes un strauti ar pastāvīgu straumi. Tā ir vīnkopības “šūpulis”. Galvenās upes ir Adidže [Adige], Brenta, Pjave [Piave], Taljamenta [Tagliamento] un Izonco [Isonzo]. Klimatam ir raksturīga gada vidējā temperatūra 10–14 °C. Aukstākie mēneši ir decembris un janvāris, siltākie — jūlijs un augusts, kad vidējā temperatūra ir 20–25 °C. Vidējais nokrišņu daudzums gadā apgabalā ir 700–1 300 mm. Neraugoties uz biežajām lietavām, augsnei ir pietiekama drenētība. Pateicoties nokrišņiem un pieejamajai labajai ūdens apgādei, apgabalā nav ūdens trūkuma problēmu. Citi faktori, kas raksturo klimatu DOC“delle Venezie” teritorijā, ir kopējā ietekme, kuru rada aizsargājošais Alpu reģions un Alpu pakāje ziemeļos un Adrijas jūra dienvidos; minētais būtiski ietekmē temperatūru, samazinot galēju temperatūru iespējamību vasarā un ziemā. Apgabalu šķērsojošās gaisa masas, ko ietekmē Adrijas jūra, un kalnu sistēma regulē gaisa plūsmu un tādējādi arī nokrišņus. Konkrētāk, vēja virziena maiņa dienas laikā augusta un septembra mēnesī rada temperatūras svārstības, kas ir optimālas vīnogu nogatavošanās procesam. Tādējādi visi trīs komponenti — Alpu reģions un Alpu pakāje, Adrijas jūra un upju tīkls, kas šķērso visu apgabalu no ziemeļiem līdz dienvidiem, — padara visu DOC apgabalu viendabīgu.

Augsne Alpu pakājē un kalnos sastāv galvenokārt no mezozoja ēras kaļķa vai kaļķa un dolomīta veidojumiem, un tās struktūra ir piemērota ūdens drenāžai.

Zemienēs ir aluviālie nogulumi, kas radušies no materiāliem, kurus pārvieto dažādās upes, kas šķērso visu teritoriju, un to augsnes struktūra ir no smilšmālainas līdz smilšu putekļainai, dažkārt ar dziļiem māla putekļu nosēdumiem, kam kopumā ir laba drenētība un kas ir īpaši piemēroti vīnogu audzēšanai.

Saiknei relevantie vēsturiskie faktori un cilvēkfaktori. Pirmie vīndārzi Itālijas ziemeļaustrumos ir datējami ar septīto un piekto gadsimtu pirms mūsu ēras. Tomēr vienojošais elements “delle Venezie” vīnogu audzēšanā ir Venēcijas Republikas pastāvēšana.

No 14. gadsimta vidus līdz aptuveni 1700. gadam venēciešu tirgotāji kontrolēja gandrīz visu kvalitatīvā vīna tirgu no Vidusjūras austrumdaļas līdz turīgajiem Ziemeļeiropas reģioniem. Tajā laikā šī republika regulēja ne tikai jūrniecības un komerciālās darbības, bet arī mežsaimniecības un lauksaimniecības pārvaldību. Venēcijas dižciltīgās šķiras, dodoties pret upju straumi, pakāpeniski pārņēma apgabalu savā īpašumā, attīstot saimniecību pārvaldību atbilstīgi tālaika inovatīvajām shēmām. Venēciešu īpašumus varēja atpazīt pēc to lielajām lauku mājām, kas joprojām ir raksturīgas ar DOC“delle Venezie” apzīmētā produkta ģeogrāfiskajam apgabalam.

Tajā laikā vīnus identificēja ne tikai pēc to krāsas (balta vai zaļgana), bet arī pēc tās vīnogu šķirnes nosaukuma, no kuras tie ražoti, un vietām, kurās tie iegūti. Šā perioda dokumentos sāka parādīties arī vārdi “ramato” un “rosato”.

Mūsdienu vīnkopība radusies, pateicoties apmācībai un jaunu vīnkopības un vīndarības metožu popularizēšanai, ko īstenoja San Michele all’Adige un Conegliano skola. Būtisku ieguldījumu ar DOC apzīmētā produkta apgabalā ir snieguši vīnogu audzētāji, kuri ieviesa inovatīvus procesus un pārvaldības metodes, apvienojot vides un ekonomisko ilgtspēju. Būtiska nozīme bija arī tam, ka pastāvēja zemes uzlabošanas kooperatīvi, kas ilgu laiku pārvaldīja svarīgus ūdens sadales tīklus, risinot galēju lietus trūkumu.

Ieviešot “Chardonnay” un “Pinot” šķirni 19. gadsimta beigās, apgabals kļuva par valsts galveno vīnogu audzēšanas un nedzirkstošo, pusdzirkstošo un dzirkstošo vīnu ražošanas apgabalu. Jo īpaši “Pinot Grigio” šķirnei ir ideāli apstākļi “delle Venezie” apgabalā, ņemot vērā, ka šajā vidē vislabāk izpaužas vīnogu kvalitātes īpašības un to īpašās vīndarības īpašības. No 1977. gada līdz šim vīnogu audzētāji attiecīgos vīnus ir tirgojuši pārsvarā ar ģeogrāfiskās izcelsmes norādi “delle Venezie”.

8.2. “delle Venezie” — kategorijas: “Dzirkstošais vīns” (4), “Kvalitatīvs dzirkstošais vīns” (5), “Pusdzirkstošais vīns” (8)

Informācija par vīnu kvalitāti/īpašībām, kas lielā mērā saistāmas ar to ģeogrāfisko vidi

No “Pinot Grigio” šķirnes vīnogām ražoto “delle Venezie” vīnu krāsa dzirkstošā vīna, kvalitatīva dzirkstošā vīna un pusdzirkstošā vīna kategorijā visbiežāk ir no salmu dzeltenas līdz zeltaini dzeltenai, dažkārt ar vara vai sārtu nokrāsu (tipiskajā šīs šķirnes tonī). Pusdzirkstošo vīnu putas visbiežāk ir smalkas un gaistošas, savukārt dzirkstošajiem vīniem tās ir smalkas un noturīgas, arī atkarībā no dažādā spiediena.

Atkarībā no fermentācijas aktivitātes Rosato/Ramato veida vīna krāsa kļūst izteiktāka, un nokrāsas ir no tumši zeltainas līdz intensīvākai sārtai vai vara nokrāsai.

Vīna aromāts ir šai šķirnei raksturīgs, proti, augļu ar niansēm, kādas piemīt augļiem ar baltu mīkstumu, piemēram, bumbieriem un āboliem un pat tropu augļiem; intensīvs, dažkārt ar viegli aromātiskām balto ziedu un riekstu niansēm, kas rodas autoklāvēšanas procesā.

Garšas ziņā gan dzirkstošie, gan pusdzirkstošie vīni ir harmoniski, ar svaigām niansēm un līdzsvarotu skābuma komponentu; turklāt cukuru saturs dzirkstošo vīnu kategorijas vīnos ir no “dosaggio zero” [“nulle”] līdz tādam, kāds atbilst vīnam ar norādi “sausais”, savukārt pusdzirkstošo vīnu kategorijā — “sausais” līdz “pussausais”.

Saikne starp ģeogrāfiskā apgabala elementiem un produkta kvalitāti un īpašībām, kas lielā mērā saistāmas ar ģeogrāfisko vidi

Iepriekš aprakstītās dzirkstošo un pusdzirkstošo vīnu specifiskās īpašības izriet no kopējās ietekmes, ko rada augsnes un klimatiskie apstākļi ražošanas apgabalā un cilvēkfaktori, kuriem ir bijusi un joprojām ir ietekme uz vīnogu vīndarības potenciālu un tradicionālajām pārstrādes metodēm.

Konkrētāk, ražošanas apgabala ģeogrāfisko vidi raksturo mērens, svaigs un vējains klimats un augsne ar labu drenētību, kas nodrošina pietiekamu un vienmērīgi izkliedētu ūdens apgādi, ļaujot vīnogu ķekariem vienmērīgi nogatavoties. Turklāt būtiskās temperatūras atšķirības dienā un naktī ķekaru nogatavošanās laikā izceļ un saglabā vīnogu skābuma un aromāta struktūru, tāpēc iegūtie vīni ir svaigi.

Arī “Pinot Grigio” šķirnes uzņēmīgums pret kriptogāmiskām slimībām, kā arī jutīgums pret vides un klimatiskajiem faktoriem, piemēram, pārmērīgu karstumu un neregulāro ūdens pieejamību, liek uzņēmējiem ieguldīt būtiskus resursus, lai iegūtu vīnogas, kas ir visupirms veselas un ar pareizo cukuru un aromātisko komponentu līdzsvaru, ņemot vērā to vēlāko pārstrādi dzirkstošajā un pusdzirkstošajā vīnā ar atbilstošām skābuma vērtībām. Būtiska nozīme ir uzņēmēju ieguldījumam vīndārzu apsaimniekošanā, sākot no potcelmu izvēles līdz audzēšanas metodei un no lapotnes veidošanas līdz ūdens apgādes regulēšanai.

Visam iepriekš minētajam ir svarīga nozīme tādu vīnogu iegūšanā, kādas ir piemērotas, lai veidotu partijas, kuras paredzēts pārstrādāt dzirkstošajā un pusdzirkstošajā vīnā, ar mērķi ražot vīnus ar šķirnei tipiskajām organoleptiskajām īpašībām.

“delle Venezie” dzirkstošie un pusdzirkstošie vīni ir arī rezultāts tādai tehnoloģiskajai inovācijai autoklāvēšanas procesā, kas ir palīdzējusi palielināt rūgšanas procesa efektivitāti, tādējādi uzlabojot ražoto vīnu aromātiskās īpašības un patīkamo garšu. Tas sniedz iespēju izcelt šo vīnu specifiskās organoleptiskās īpašības, jo īpaši atraisot svaiguma un ziedu nianses, kas izriet galvenokārt no vīnogām un atspoguļo “Pinot Grigio” vīnu ražošanai ideāli piemēroto vidi.

Tādējādi to dzirkstošo un pusdzirkstošo vīnu unikalitāte un individualitāte, kurus iegūst no “Pinot Grigio” vīnogām, ko audzē DOC apgabalā, ir radusies pH un skābuma līdzsvara rezultātā, kas izceļ patīkamo aromātu un tādējādi arī vispārējo eleganci, kāda piemīt šiem vīniem, kuri tiek iegūti atbilstošos vīndarības procesos.

8.3. “delle Venezie” — kategorija “Vīns”

Informācija par vīna kvalitāti/īpašībām, kas lielā mērā saistāmas ar ģeogrāfisko vidi

No “Pinot Grigio” šķirnes vīnogām iegūto “delle Venezie” vīnu krāsa ir no blāvi salmu dzeltenas līdz nokrāsām, kuras dažkārt var būt ar niansēm no vara līdz sārtā tonī (tipiskajā šīs šķirnes tonī), kas radušās fermentācijas procesā.

Fermentācijas aktivitātes rezultātā Rosato/Ramato veida vīna krāsa kļūst izteiktāka, un nokrāsas ir no tumši zeltainas līdz intensīvākai sārtai vai vara nokrāsai.

Vīnu aromātam piemīt šai šķirnei raksturīgās iezīmes — augļu nianses, kas cita starpā atgādina augļus ar baltu mīkstumu, piemēram, bumbierus un ābolus, un pat tropu augļus; smarža ir intensīva, dažkārt ar viegli aromātiskām balto ziedu niansēm. Vīna garša ir svaiga un harmoniska, no sausas līdz pussausai, tās individualitāti izceļ patīkamais svaigums, ko raksturo šai šķirnei tipiskā skābuma nianse.

Attiecībā uz augsnes un klimatiskajiem apstākļiem ražošanas apgabalā šiem vīniem piemīt tipiskās svaiguma nianses, ko lielā mērā rada ievērojamais vīnogu un tādējādi arī iegūtā vīna skābuma komponents un līdzsvarotais aromātiskais komponents.

“delle Venezie” baltvīnu krāsa ir no zaļi dzeltenas līdz zeltaini dzeltenai. Vīnam ir augļu aromāts ar augļu, kam ir balts mīkstums, un nogatavojušos augļu niansēm atkarībā no šķirņu sastāva; smarža ir intensīva, dažkārt ar viegli aromātiskām balto ziedu niansēm. Garša ir harmoniska, no sausas līdz pussausai, un šis vīns ir strukturēts, dažkārt ar svaiguma niansēm, kas saistāmas ar skābuma komponentu.

Saikne starp ģeogrāfiskā apgabala elementiem un produkta kvalitāti un īpašībām, kas lielā mērā saistāmas ar ģeogrāfisko vidi

Iepriekš aprakstītās no “Pinot Grigio” un “Bianco” vīnogu šķirnēm iegūto “delle Venezie” vīnu specifiskās īpašības izriet no kopējās ietekmes, ko rada augsnes un klimatiskie apstākļi ražošanas apgabalā un cilvēkfaktori, kuriem ir bijusi ietekme uz vīndarības potenciālu un pārstrādes tehnoloģijām pagātnē un līdz pat mūsdienām.

Jo īpaši ražošanas apgabala ģeogrāfisko vidi raksturo mērens, svaigs un vējains klimats, augsne ar labu drenētību, kas nodrošina labu un vienmērīgi izkliedētu ūdens apgādi, ļaujot vīnogu ķekariem vienmērīgi nogatavoties, kā rezultātā tiek iegūtas vīnogas ar ievērojamu skābumu. Būtiskās temperatūras atšķirības dienā un naktī ķekaru nogatavošanās laikā izceļ un saglabā vīnogu skābuma un aromāta struktūru, tāpēc iegūtie vīni ir svaigi.

Turklāt, ņemot vērā, ka šo vīnu ražošanai izmantotās šķirnes ir uzņēmīgas pret kriptogāmiskām slimībām un jutīgākas pret klimatiskajiem un vides faktoriem, gala rezultātam būtisks ir uzņēmēju ieguldījums vīna dārzu apsaimniekošanā, sākot no potcelmu izvēles līdz audzēšanas metodei un lapotnes veidošanai, lai iegūtu veselas vīnogas, kurās ir pareizais cukuru, skābuma un aromātisko komponentu līdzsvars.

Vīnogu audzētāju īpašajām prasmēm ir būtiska ietekme līdz pat brīdim, kad vīnogas nonāk pagrabā un tiek veiktas vīndarības darbības, kurām ir liela nozīme vīnu specifisko organoleptisko īpašību saglabāšanā, tādējādi iegūstot harmoniskus vīnus ar tipiskām svaiguma niansēm, kas ir šā apgabala DOC“delle Venezie” vīnu individuālā iezīme.

“Pinot Grigio” nav visuresoša šķirne; piemēram, vidē, kurā veģetācijas periodā ilgstoši ir augsta temperatūra un ūdens trūkums, šķirnes tipiskās organoleptiskās īpašības neizpaužas pilnībā.

Attiecībā uz vīnogu specifiskajām organoleptiskajām īpašībām neatkarīgi no tā, vai Bianco vīnu tipa cuvée veido “Pinot Grigio” vai konkrētas citas šķirnes, vīnogu presēšanas cikli, kā arī rūgšanas temperatūra un ilgums ir vērsti uz to, lai iegūtu vīnus ar iepriekš aprakstītajām īpašībām.

Konkrētāk, “Pinot Grigio” šķirnes “delle Venezie” vīnu organoleptiskās īpašības, kas patlaban ir uzskatāmas par organoleptisko īpašību standartu un attiecīgi ir faktors, kurš šos vīnus padara unikālus un atšķirīgus no vīniem, ko iegūst no citos apgabalos audzētām “Pinot Grigio” šķirņu vīnogām, ir rezultāts, ko rada šo vides faktoru mijiedarbība un cilvēkfaktoru apvienojums, kurš izriet no vīnogu audzētāju laika gaitā iegūtās pieredzes un zināšanām.

Pat “delle Venezie”Bianco gadījumā specifiskās kvalitātes un organoleptiskās īpašības un līdzsvarotie skābuma un aromāta komponenti, kas izceļ vīnu patīkamo aromātu un vispārējo eleganci, ir šo vides faktoru mijiedarbības un cilvēkfaktoru apvienojuma rezultāts.

9. Būtiski papildu nosacījumi (iepakojums, marķējums, citas prasības)

Apzīmējuma Rosé izmantošana

Tiesiskais regulējums:

ES tiesību akti.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

Attiecībā uz Rosato vai Ramato veidu var izmantot arī apzīmējumu Rosé.

Pienākums etiķetē norādīt vīnogu ražošanas gadu

Tiesiskais regulējums:

ES tiesību akti.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

ar DOC“delle Venezie” apzīmēto vīnu noformējumā un aprakstā ir jānorāda vīnogu audzēšanas gads; tas neattiecas uz dzirkstošajiem un pusdzirkstošajiem vīniem bez Millesimato (vīnogu ražas) norādes.

Trauki

Tiesiskais regulējums:

ES tiesību akti.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

1) “Ar ACVN “delle Venezie” apzīmētie vīni ir jānodod patēriņam stikla pudelēs, kuru tilpums nepārsniedz 6 litrus un kuras noslēgtas ar korķi vai skrūvējamu vāciņu ar garu apakšmalu. Ja tilpums ir līdz 6 litriem, vīnam var izmantot alternatīvus traukus, kuri izgatavoti no materiāla, kas nav stikls un sastāv no polietilēna vai poliestera daudzslāņu plastmasas apvalka, kurš ievietots kartona vai cita cieta materiāla kastē, saskaņā ar Eiropas Savienības un spēkā esošo valsts tiesību aktu noteikumiem;

2) ar kontrolētu cilmes vietas nosaukumu “delle Venezie” apzīmēts Pinot Grigio Spumante vīns jānodod patēriņam tikai stikla pudelēs, kuru tilpums ir līdz 18 litriem.

Dzirkstošo vīnu aizbāžņiem, izņemot plastmasas vāciņus, piemēro attiecīgos ES un valsts noteikumus. Tomēr pudelēm, kuru tilpums ir līdz 0,200 litriem, var izmantot arī skrūvējamus vāciņus, iespējams — ar uzmavveida augšdaļu, vai noplēšamus plastmasas vāciņus.

Saite uz produkta specifikāciju

https://www.politicheagricole.it/flex/cm/pages/ServeBLOB.php/L/IT/IDPagina/17296

(1) OV L 9, 11.1.2019., 2. lpp.